২০২৫-এ ভারত ঘটে যাওয়া ১০ বড় ঘটনা, দেখে নিন একনজরে

ওয়েব ডেস্ক: ২০২৬-এর দোরগোড়ায় দাঁড়িয়ে ফিরে দেখা (Look Back 2025) যাক গত বছরে দেশে ঘটে যাওয়া উল্লেখযোগ্য ঘটনাগুলিকে। ধর্ম, সন্ত্রাসবাদ, প্রাকৃতিক বিপর্যয় থেকে শুরু করে কূটনৈতিক টানাপোড়েন, নানা কারণে বছরজুড়ে আলোচনা-সমালোচনার কেন্দ্রবিন্দুতে ছিল ভারত। একনজরে দেখে নিন এমন কয়েকটি ঘটনা, যেগুলির জন্য ২০২৫-কে মনে রাখবে ভারতবাসী।

মহাকুম্ভ

২০২৫-এ ১৪৪ বছর পর প্রয়াগরাজে আয়োজিত হয় মহাকুম্ভ (Mahakumbh 2025)। ১৩ জানুয়ারি থেকে ২৬ ফেব্রুয়ারি পর্যন্ত চলে কুম্ভমেলা। প্রায় ৬৬ কোটি পুণ্যার্থী ত্রিবেণী সঙ্গমে স্নান করতে আসেন। তবে এই পুণ্যমেলার কলঙ্কদাগ হয়ে রয়ে যাবে বিপুল ভিড়ে পদপিষ্টের ঘটনা, যাতে প্রাণ হারান ৩০-৩৫ জন।

পহেলগাম জঙ্গি হামলা

২২ এপ্রিল জম্মু-কাশ্মীরের পহেলগামের (Pahalgam Terror Attack) বৈসরণ ভ্যালিতে পর্যটকদের উপর হামলা চালায় পাক-জঙ্গিরা। ধর্ম জেনে পর্যটকদের হত্যা করা হয়। এই ঘটনায় সমগ্র দেশ স্তম্ভিত হয়ে পড়ে।

‘অপারেশন সিঁদুর’

পহেলগাম হামলার জবাবে ৬-৭ মে রাতে ভারতীয় বায়ুসেনা পাকিস্তান ও পাক অধিকৃত কাশ্মীরে প্রবেশ করে জইশ-ই-মহম্মদের ঘাঁটি ধ্বংস করে। সন্ত্রাসবাদের প্রতি ‘নো-টলারেন্স’ দেখিয়ে ‘অপারেশন সিঁদুর’ (Operation Sindoor) চালায় ভারত।

আরও পড়ুন: খেলাধুলা থেকে বিনোদন জগৎ, ২০২৫-এ যে তারকারা সম্পর্ক ভাঙলেন

এয়ার ইন্ডিয়া বিমান দুর্ঘটনা

১২ জুন আহমেদাবাদ থেকে লন্ডনগামী এয়ার ইন্ডিয়ার বোয়িং ৭৮৭-৮ ড্রিমলাইনার টেক-অফের পরেই একটি মেডিল্যাল কলেজের হোস্টেলের উপর ভেঙে পড়ে (Air India Plane Crash 2025)। বিমানে থাকা ২৪২ জনের মধ্যে বিশ্বাস কুমার রমেশ নামের মাত্র একজন বেঁচে যান। হোস্টেলের ১৯ জন পড়ুয়াও এই ঘটনায় প্রাণ হারান।

ভারত–আমেরিকা কূটনৈতিক টানাপোড়েন

মার্কিন প্রেসিডেন্ট ডোনাল্ড ট্রাম্প ভারতীয় পণ্যে ২৫ শতাংশ শুল্ক আরোপ করেন। এরপরে রাশিয়া থেকে তেল আমদানি চালিয়ে যাওয়ায় আরও শুল্ক বাড়ানো হয়। এতে দুই দেশের সম্পর্কে অস্বস্তি বাড়ে।

পরপর প্রাকৃতিক বিপর্যয়

অগাস্টে বৈষ্ণোদেবীতে প্রবল বর্ষণে ধসে মৃত্যু হয় ৩৪ জনের। এরপরেই পাঞ্জাব, হিমাচল প্রদেশ ও উত্তরাখণ্ডে বন্যা ও হড়পা বানে অনেকেই প্রাণ হারান।

লালকেল্লার সামনে বিস্ফোরণ

১০ নভেম্বর দিল্লির লালকেল্লা চত্বরে শক্তিশালী বিস্ফোরণে মৃত্যু ১১ জনের, আহত বহুজন। তদন্তে মেলে ২৯০০ কেজি বিস্ফোরক সহ বড়সড় হামলার ছক প্রকাশ্যে আসে।

ইন্ডিগো বিভ্রাট

২০২৫-এর শেষলগ্নে ইন্ডিগোর বিমান পরিষেবা একপ্রকার ভেঙে পড়ে। ৮ দিন ধরে প্রতিদিন শয়ে শয়ে ফ্লাইট বাতিল হওয়ায় চরম ভোগান্তিতে পড়েন হাজার হাজার যাত্রী।

অন্যান্য আলোচিত খবর

এবছর দেশের রকাধিক রাজ্যে SIR হয় এবং আতঙ্কে বহু আত্মহত্যার ঘটনা সামনে আসে।

বিহার বিধানসভা নির্বাচনে এবছর ফের ক্ষমতায় আসেন নীতীশ কুমার। জোটসঙ্গী বিজেপি।

লিওনেল মেসি এবছর ভারত সফর করেন। কলকাতায় বিশৃঙ্খলা হলেও হায়দরাবাদ, মুম্বই এবং দিল্লি মেতে ওঠে মেসি-আবেগে।

এবছর পাশ হয় শ্রম কোড, যা নিয়ে নতুন বিতর্ক তৈরি হয় দেশে।

‘বন্দেমাতরম’-এর ১৫০ বছর উপলক্ষ্যে দেশজুড়ে বিশেষ অনুষ্ঠানের আয়োজন হয়।

শুভাংশু শুক্লা এবছরই দ্বিতীয় ভারতীয় হিসেবে মহাকাশ যাত্রা করেন এবং প্রথম ভারতীয় হিসেবে পা রাখেন আন্তর্জাতিক মহাকাশ স্টেশনে।

দেখুন আরও খবর: